อีกร้านของบะหมี่เกี๊ยวขายดีในย่านสามสิบเมตร ที่เริ่มต้นจากร้านเล็กๆ จนขยับขยายมาเป็นร้านใหญ่โตในปัจจุบันนี้ 

[ที่ตั้งและบรรยากาศ] ร้านอยู่ตรงเส้นสามสิบเมตรครับ ฝั่งตรงข้ามร้านริทึม ร้านขนาดสองห้อง การจัดวางโต๊ะดูไม่ถึงกับแออัดมากจนเกินไป แต่แอบขัดใจกับของภายในร้านที่วางระเกะระกะสักนิด นอกจากนี้ทางร้านยังใจดีมี WiFi Free ให้ลูกค้าด้วย 
นอกจากเมนูเส้นแล้วทางร้านยังมีเมนูข้าวหมูแดง หมูกรอบ ให้เลือกอีกด้วย สำหรับเมนูเส้นก็สั่งได้เหมือนๆ กับร้านทั่วไป คือ เลือกเส้น จะกินแบบแห้ง น้ำใส ต้มยำ ก็สั่งกันไป ครั้งนี้ผมสั่งเป็นบะหมี่แห้งต้มยำ 
บะหมี่เกี๊ยว หมูแดง แผ่นเกี๊ยวทอด พร้อมกับเครื่องต้มยำที่ปรุงจากพริก น้ำตาล ถั่วป่น ทางร้านใจดีให้มะนาวมาถึง 2 ชิ้น สงสัยกลัวว่าจะเปรี้ยวกันไม่พอ ผมสั่งแบบแห้งเลยได้น้ำมันที่คลุกเส้นมาซะเยอะเลย ส่วนเกี๊ยวและหมูแดงอร่อยตามมาตรฐาน แต่เครื่องต้มยำที่ทางร้านปรุงมาให้เน้นน้ำตาลไปสักนิดครับ เลยพาลทำให้บะหมี่ชามนี้หวานนำไปสักหน่อย ส่วนน้ำซุปรสหวานกลมกล่อม แต่ไม่แน่ใจว่ามีพลังงานของผงชูรสแฝงรึปล่าว 
สนนราคาชามละ 35 บาท ถือว่าราคาไม่แพงครับ แต่ปริมาณที่จัดมาให้ผมรู้สึกว่าบางไปสักนิด ถ้าจะเน้นอิ่มสั่งพิเศษน่าจะเหมาะกว่า 
